हम जानते हैं कि अगर राशिचक्र को बराबर 12 भागों में बांटा जाय तो हर एक हिस्‍सा कहलाता है 'राशि'। सूक्ष्‍म फलकथन के लिए राशि के भी विभाग किए जाते हैं और उन्‍हें वर्ग कहते हैं। वर्गों को अंग्रेज़ी में डिवीज़न (division) और वर्गों पर आधारित कुण्‍डली (वर्ग चर्क्र) को डिवीज़नल चार्ट (divisional chart) कह दिया जाता है। वर्गों को ज्‍योतिष में नाम दिए गए हैं, जैसे अगर राशि को दो हिस्‍सों में बांटा जाय तो ऐसे विभाग को कहते हैं होरा। इसी तरह अगर राशि के तीन हिस्‍से करे जायें तो कहते हैं द्रेष्‍काण, नौ हिस्‍से किए जायें तो कहते हैं नवमांश। इसी तरह हर एक वर्ग विभाजन को नाम दिए गए हैं। आजकल सोलह वर्ग विभाजन काफ़ी प्रचलित हो रहे हैं और उनको कहते हैं षोडशवर्ग।